Der viert: ein bot, weiß straß und weg
zum allernechsten furt und steg,
doch wirt er müd wie iedermon;
hart erarnet ist botenlon,
iedoch tregt in das trünklein hin;
des hat der wirt den grösten gwin.
Der fünft: ein kramer, get zu Fuß
und sein kramschatz selb tragen muß
durch rauber, schnapphanen dergleich
auf jarmerk und alle kirchweich,
den gwin oft zum haubtgut verzert,
so er oft in das wirtshaus kert.
Der sechst: ein münich, so der kes
samlet, so sein die beurin res
und sprechen, er sei stark und faul,
ob man im füllen sol das maul,
das er auch arbeit, hack und reut
und ner sich auch wie ander leut;
kumt er heim, bringt der kes nit vil,
erst man in auch vexieren wil.